2016ko apirilaren 25ean egindako bilkuran, Nafarroako Parlamentuko Eledunen Batzarrak ondoko adierazpena onetsi zuen:

“1. Nafarroako Parlamentuak bat egiten du Lan Osasun eta Segurtasunaren Nazioarteko Eguneko aldarrikapenekin, eta adierazten du laneko arriskuen prebentzioa, hala istripuei nola lanbide-gaixotasunei dagokienez, zerbitzu publiko bat eta beharrezko inbertsio bat dela; bai eta langileen eskubide bat ere, ezin dena urratu krisia aitzakia hartuta.

2. Nafarroako Parlamentuak agertzen du bere borondatea dela mekanismo egokiak ezar daitezen azpimarra berezia jartzeko kolektibo ahulenetan eta gizarte-bazterketa pairatzeko arriskuan daudenetan, zeinek sarritan arrisku handiagoa baitute lan-istripuak eta lanbideari lotutako osasun-arazoak pairatzeko, segurtasun gutxiko lanak onartzera behartuta egoten baitira kasu askotan.

3. Nafarroako Parlamentuak elkartasuna agertzen die lan istripuen eta lanbide-gaixotasunen biktima izandako langileei, eta adierazten du bere borondatea dela Nafarroako Gobernuak har ditzala hartu beharreko kudeaketa- eta ikuskapen-neurriak, gertatzen diren lan istripu nahiz gaixotasun profesional oro zorrozki deklara daitezen halakotzat.

4. Nafarroako Parlamentuak Nafarroako Gobernua animatzen du benetako politika aktibo bateranzko aurrerapausoak eman ditzan lan arriskuen prebentzioaren arloan, eta horretarako behar diren baliabideak jar ditzan.

5. Nafarroako Parlamentuak berresten du Mutuen Legearen aurka dagoela, de facto dakarrelako langileen osasunerako eskubidea murriztea eta pauso bat gehiago ematea osasun-sistemaren pribatizazioan. Halaber uste du mutualitate patronalen baliabideak eta eskumenak publikoak izan beharko liratekeela, Europako gainontzeko herrialdeetan orain dela zenbait hamarkadatatik aurrera gertatu den moduan”

